CELEX: 32019D1220(02)
Language: sk
Date: 2019-12-16 00:00:00
Title: Rozhodnutie Komisie (EÚ) 2019/… zo 16. decembra 2019 o obnovení expertnej skupiny Komisie – Platforma pre dobrú správu daní, agresívne daňové plánovanie a dvojité zdanenie2019/C 428/08

20.12.2019   
               
               
                  SK
               
               
                  Úradný vestník Európskej únie
               
               
                  C 428/34
               
            
         ROZHODNUTIE KOMISIE
         zo 16. decembra 2019
         o obnovení expertnej skupiny Komisie – Platforma pre dobrú správu daní, agresívne daňové plánovanie a dvojité zdanenie
         (2019/C 428/08)
         EURÓPSKA KOMISIA,
         so zreteľom na Zmluvu o fungovaní Európskej únie,
         keďže:
         
                     (1)
                  
                  
                     Komisia vo svojom oznámení zo 6. decembra 2012 (1) predstavila Akčný plán na posilnenie boja proti daňovým podvodom a daňovým únikom. K oznámeniu boli pripojené dve odporúčania: prvým bolo odporúčanie v súvislosti s agresívnym daňovým plánovaním (2) a druhým odporúčanie v súvislosti s opatreniami určenými na podporu toho, aby tretie krajiny uplatňovali minimálne štandardy dobrej správy v daňových záležitostiach (3).
                  
               
                     (2)
                  
                  
                     Rozhodnutím Komisie C (2013) 2236 (4) sa zriadila expertná skupina Komisie – Platforma pre dobrú správu daní, agresívne daňové plánovanie a dvojité zdanenie (ďalej len „platforma“), aby preskúmavala pokrok dosiahnutý v širokej škále opatrení vrátane akčného plánu z roku 2012 pre boj proti daňovým podvodom a daňovým únikom, ako aj pokrok dosiahnutý pri vykonávaní uvedených dvoch odporúčaní. Komisia vo svojom oznámení o dvojitom zdanení na jednotnom trhu (5) dospela k záveru, že preskúma potenciálne prínosy založenia Fóra EÚ pre dvojité zdanenie. Vzhľadom na to, že dvojité nezdanenie a dvojité zdanenie sú často prepojené, považovalo sa za vhodné, aby sa otázkou dvojitého zdanenia zaoberala aj platforma, čo platí doteraz.
                  
               
                     (3)
                  
                  
                     Rozhodnutím Komisie C(2015) 4095 (6) bola platforma zriadená nanovo a rozhodnutie C(2013) 2236 bolo zrušené. Rozhodnutie C(2015) 4095 sa prestalo uplatňovať 17. júna 2019.
                  
               
                     (4)
                  
                  
                     Európsky parlament (7)
                        a Rada Európskej únie (8) vyzvali na pokračujúce úsilie v boji proti daňovým podvodom a vyhýbaniu sa daňovým povinnostiam. Výbory Európskeho parlamentu – výbor TAXE (zriadený začiatkom roku 2015), osobitný výbor TAX2 (zriadený bezprostredne po ňom), „Vyšetrovací výbor na preskúmanie prípadov porušenia práva Únie a nesprávneho úradného postupu pri jeho uplatňovaní v súvislosti s praním špinavých peňazí, vyhýbaním sa daňovým povinnostiam a daňovými únikmi“, a napokon aj výbor TAX3 v rámci svojej činnosti volali po pokračovaní úsilia v boji proti nespravodlivému a neúčinnému zdaňovaniu a po ďalších iniciatívach v oblasti dobrej správy v daňových záležitostiach a daňovej transparentnosti.
                  
               
                     (5)
                  
                  
                     Platforma je účinným nástrojom na zvýšenie takejto transparentnosti pri tvorbe daňovej politiky a zároveň podporuje a umožňuje konštruktívny dialóg medzi Komisiou a rôznymi zainteresovanými subjektmi v daňovej oblasti, ako aj medzi týmito zainteresovanými stranami navzájom. Komisia musí vychádzať z odborných znalostí špecialistov a zainteresovaných strán. Platforma je cenným zdrojom takýchto odborných poznatkov v oblasti daní.
                  
               
                     (6)
                  
                  
                     Komisia je partnerom v daňovej iniciatíve Addis, ktorá je partnerstvom mnohých zainteresovaných strán založeným v roku 2015 a ktorá má zlepšiť mobilizáciu domácich príjmov v rozvojových krajinách s cieľom financovať ich rozvojový program a splniť ciele trvalo udržateľného rozvoja do roku 2030. Platforma by mala naďalej Komisii poskytovať poradenstvo a pomáhať v jej prebiehajúcej práci založenej na daňovej iniciatíve Addis.
                  
               
                     (7)
                  
                  
                     Spravodlivé a účinné zdaňovanie ako politická priorita Komisie viedlo k početným právnym iniciatívam, ako aj k prípadom štátnej pomoci a právne nezáväzným nástrojom. Komisia prijala 18. marca 2015 balík o daňovej transparentnosti (9). 17. júna 2015 (10) prijala oznámenie o spravodlivom a efektívnom systéme dane z príjmu právnických osôb v Únii (akčný plán z roku 2015), v ktorom využila vstupy poskytnuté platformou a informovala o uplatňovaní odporúčaní z roku 2012. V uvedenom oznámení Komisia ohlásila, že mandát platformy sa predĺži, pričom sa rozšíri rozsah jej pôsobnosti a posilnia sa jej pracovné metódy.
                  
               
                     (8)
                  
                  
                     28. januára 2016 prijala Komisia oznámenie o vonkajšej stratégii pre účinné zdaňovanie (11) s cieľom podporiť dobrú správu v daňových záležitostiach na celosvetovej úrovni. V uvedenom oznámení sa určili nové oblasti práce platformy, najmä v súvislosti s programom Únie pre dane a rozvoj a s koordináciou vnútroštátnych zoznamov nespolupracujúcich jurisdikcií. V tejto súvislosti zostáva zoznam EÚ obsahujúci jurisdikcie, ktoré nespolupracujú na daňové účely (12), naďalej základným nástrojom na presadzovanie dobrej správy v daňových záležitostiach na celosvetovej úrovni.
                  
               
                     (9)
                  
                  
                     Ako sa uvádza v politických usmerneniach na roky 2019 – 2024, ktoré boli predložené v júli 2019 (13), spravodlivé a účinné zdaňovanie bude pre Komisiu naďalej vysokou prioritou.
                  
               
                     (10)
                  
                  
                     Vzhľadom na preukázanú užitočnosť platformy ako fóra, ktoré malo a naďalej má významný vplyv, keďže prispieva k príprave programu daňovej transparentnosti a spravodlivého zdaňovania, je vhodné mandát platformy obnoviť.
                  
               
                     (11)
                  
                  
                     Platforma by mala poskytovať poradenstvo Komisii a pomáhať jej. Platforma by takisto umožňovala dialóg, výmenu skúseností a odborných znalostí a výmenu názorov medzi všetkými zainteresovanými stranami.
                  
               
                     (12)
                  
                  
                     Platforme by mal predsedať zástupca Komisie a mala by byť zložená zo zástupcov daňových orgánov členských štátov, organizácií zastupujúcich podniky alebo občiansku spoločnosť, ako aj z daňových špecialistov.
                  
               
                     (13)
                  
                  
                     Mali by sa stanoviť pravidlá, v súlade s ktorými budú členovia platformy poskytovať informácie.
                  
               
                     (14)
                  
                  
                     Osobné údaje by sa mali spracúvať v súlade s nariadením Európskeho parlamentu a Rady (EÚ) 2018/1725 (14).
                  
               
                     (15)
                  
                  
                     Na zabezpečenie kontinuity činnosti platformy by sa toto rozhodnutie malo uplatňovať so spätnou účinnosťou.
                  
               
                     (16)
                  
                  
                     Je vhodné stanoviť obdobie uplatňovania tohto rozhodnutia. Komisia včas zváži účelnosť jeho predĺženia,
                  
               PRIJALA TOTO ROZHODNUTIE:
         
            Článok 1
            Predmet úpravy
            Týmto sa obnovuje mandát expertnej skupiny – Platforma pre dobrú správu daní, agresívne daňové plánovanie a dvojité zdanenie (ďalej len „platforma“).
         
         
            Článok 2
            Úlohy
            Úlohou platformy je poskytovať poradenstvo Komisii a pomáhať jej v oblasti dobrej správy v daňových záležitostiach, agresívneho daňového plánovania a dvojitého zdanenia, pričom umožňuje dialóg založený na výmene skúseností a odborných znalostí, pri ktorom sa zohľadňujú názory všetkých zainteresovaných strán. Platforma predovšetkým:
            
                        a)
                     
                     
                        poskytuje Komisii informácie potrebné na stanovenie priorít v oblastiach, ako sú dobrá správa v daňových záležitostiach, agresívne daňové plánovanie a dvojité zdanenie;
                     
                  
                        b)
                     
                     
                        poskytuje Komisii poradenstvo o vhodných prostriedkoch a nástrojoch na dosiahnutie pokroku v týchto oblastiach;
                     
                  
                        c)
                     
                     
                        podporuje diskusie medzi podnikmi, občianskou spoločnosťou a odborníkmi z vnútroštátnych daňových orgánov o otázkach súvisiacich s dobrou správou v daňových záležitostiach, agresívnym daňovým plánovaním a dvojitým zdanením;
                     
                  
                        d)
                     
                     
                        diskutuje o praktických poznatkoch poskytnutých daňovými orgánmi, ako aj podnikmi, občianskou spoločnosťou a daňovými špecialistami a pracuje na možných spôsoboch, ako účinnejšie riešiť súčasné problémy v oblasti dvojitého zdanenia, ktoré majú vplyv na hladké fungovanie vnútorného trhu;
                     
                  
                        e)
                     
                     
                        poskytuje Komisii poradenstvo a pomáha v jej prebiehajúcej práci založenej na daňovej iniciatíve Addis.
                     
                  Na účely tohto rozhodnutia „dobrá správa v daňových záležitostiach“ znamená transparentnosť, výmenu informácií a spravodlivú daňovú súťaž.
         
         
            Článok 3
            Konzultácie
            Komisia sa môže na platformu obrátiť v akejkoľvek záležitosti súvisiacej s dobrou správou v daňových záležitostiach, agresívnym daňovým plánovaním a dvojitým zdanením, ako aj v súvislosti s opatreniami v nadväznosti na akčný plán z roku 2015.
         
         
            Článok 4
            Členovia
            
               1.   Platforma pozostáva najviac zo 43 členov.
            
            
               2.   Členmi platformy sú:
               
                           a)
                        
                        
                           daňové orgány členských štátov [„členovia typu D“ podľa článku 7 ods. 2 písm. d) rozhodnutia Komisie C(2016) 3301 final (15)];
                        
                     
                           b)
                        
                        
                           najviac pätnásť organizácií, ktoré zastupujú podniky, občiansku spoločnosť a daňových špecialistov s právomocou vo veciach uvedených v článku 2 [„členovia typu C“ podľa článku 7 ods. 2 písm. c) horizontálnych pravidiel].
                        
                     
            
               3.   Členov typu D tvoria len štátni zamestnanci alebo zamestnanci verejnej správy. Daňový orgán každého členského štátu navrhne jedného zástupcu z radov úradníkov, ktorí sa zaoberajú cezhraničným zdaňovaním so zameraním na boj proti agresívnemu daňovému plánovaniu.
            
            
               4.   Členovia typu C sú vymenovaní a zúčastňujú sa na činnosti platformy alebo jej podskupín iba vtedy, ak sú zaregistrovaní v registri transparentnosti, ktorý spoločne založili Európsky parlament a Komisia.
            
            
               5.   Ak je registrácia člena typu C v registri transparentnosti pozastavená alebo je z registra vymazaná, generálne riaditeľstvo pre dane a colnú úniu (GR TAXUD) pozastaví jeho členstvo v platforme dovtedy, kým sa jeho registrácia v registri transparentnosti neobnoví. V období pozastavenej alebo vymazanej registrácie nesmie byť tento člen pozvaný na žiadne zasadnutie skupiny ani dostať žiadny dokument. Ak po šiestich mesiacoch od pozastavenia alebo výmazu registrácie v registri transparentnosti nedôjde k obnoveniu registrácie v registri transparentnosti, GR TAXUD daného člena z platformy vylúči. Každá takáto zmena členstva sa zaznamená v Registri expertných skupín Komisie a podobných subjektov (ďalej len „register expertných skupín“) (16).
            
            
               6.   Členovia typu C navrhnú do platformy alebo jej podskupín stálych zástupcov a ich náhradníkov a sú zodpovední za zabezpečenie vysokej úrovne odbornosti svojich zástupcov.
            
         
         
            Článok 5
            Výberový proces
            
               1.   Výber členov platformy typu C sa uskutočňuje prostredníctvom verejných výziev na podávanie prihlášok. Na tento účel GR TAXUD využije štandardnú výzvu na podávanie prihlášok na výber členov platformy, ktorá je stanovená v prílohe 2 k horizontálnym pravidlám. V súlade s horizontálnymi pravidlami sa GR TAXUD môže od nej odchýliť alebo ju doplniť, ak to odôvodňujú špecifické požiadavky.
            
            
               2.   Výzva na podávanie prihlášok sa uverejní v registri expertných skupín. Výzvu na podávanie prihlášok možno okrem toho uverejniť aj inými spôsobmi vrátane uverejnenia na osobitnom webovom sídle (17). Vo výzve sa jasne uvedú kritériá výberu vrátane požadovaných odborných znalostí a záujmov, ktoré majú byť zastúpené (18) v súvislosti s prácou, ktorá sa má vykonávať. Minimálna lehota na podávanie prihlášok je štyri týždne.
            
            
               3.   V odpovedi na výzvu na podávanie prihlášok organizácie navrhnú jedného zástupcu a jedného náhradníka, ktorý bude spĺňať rovnaké podmienky ako zástupca. Náhradník automaticky nahrádza zástupcu v prípade jeho neprítomnosti alebo nemožnosti vykonávať funkciu. GR TAXUD môže zamietnuť zástupcu alebo náhradníka, ktorých organizácia navrhla, ak takýto návrh považuje za nevhodný, čo by malo byť odôvodnené vzhľadom na požiadavky uvedené v rozhodnutí o zriadení platformy a/alebo vo výzve na podávanie prihlášok. V takomto prípade sa príslušná organizácia vyzve, aby navrhla iného zástupcu alebo iného náhradníka.
            
            
               4.   Generálny riaditeľ GR TAXUD vymenuje členov skupiny spomedzi odborníkov s kvalifikáciou v oblastiach uvedených v článku 2, ktorí zareagovali na výzvu na podávanie prihlášok. Pri výbere členov platformy spomedzi špecializovaných organizácií sa GR TAXUD snaží v čo najväčšej miere zabezpečiť vysokú úroveň odbornosti, geografickej vyváženosti, ako aj vyváženého zastúpenia príslušných odborných znalostí a kvalifikácie v oblastiach záujmu uvedených v článkoch 2 a 3, pričom zohľadní konkrétne úlohy expertnej skupiny, požadovaný druh expertízy a odpovede na výzvu na podávanie prihlášok.
            
            
               5.   Členovia sa vymenúvajú na obdobie 2,5 roka. Svoju funkciu vykonávajú dovtedy, kým nie sú nahradení alebo kým neuplynie ich funkčné obdobie. Ich funkčné obdobie sa môže predĺžiť.
            
            
               6.   S cieľom zabezpečiť kontinuitu a bezproblémové fungovanie skupiny zostaví GR TAXUD rezervný zoznam vhodných kandidátov, ktorý sa môže použiť na vymenovanie náhradných členov. GR TAXUD pred zaradením mien uchádzačov na rezervný zoznam požiada o ich súhlas.
            
            
               7.   Členovia typu C alebo ich zástupcovia už nie sú pozývaní na žiadne zasadnutia platformy a môžu byť nahradení alebo vylúčení na zvyšok ich funkčného obdobia v ktoromkoľvek z týchto prípadov:
               
                           a)
                        
                        
                           ak člen typu C alebo jeho zástupca už nie je schopný účinne prispievať k rokovaniam platformy;
                        
                     
                           b)
                        
                        
                           ak člen typu C alebo jeho zástupca podľa GR TAXUD nespĺňa podmienky stanovené v článku 339 Zmluvy o fungovaní Európskej únie;
                        
                     
                           c)
                        
                        
                           ak člen typu C alebo jeho zástupca odstúpi.
                        
                     V prípade, že je člen typu C alebo jeho zástupca nahradený alebo vylúčený, môže Generálny riaditeľ pre dane a colnú úniu podľa potreby vymenovať z rezervného zoznamu podľa odseku 6 náhradnú organizáciu alebo požiadať organizáciu, aby navrhla iného zástupcu alebo iného náhradníka.
            
         
         
            Článok 6
            Predseda
            Platforme predsedá Generálny riaditeľ pre dane a colnú úniu alebo zástupca.
         
         
            Článok 7
            Činnosť
            
               1.   Platforma koná na žiadosť GR TAXUD a v súlade s horizontálnymi pravidlami.
            
            
               2.   Zasadnutia platformy a jej podskupín sa spravidla konajú v priestoroch Komisie.
            
            
               3.   Platforma a jej podskupiny môžu organizovať spoločné zasadnutia s inými expertnými skupinami o otázkach spoločného záujmu.
            
            
               4.   GR TAXUD zabezpečuje služby sekretariátu. Na zasadnutiach platformy a jej podskupín sa môžu zúčastňovať aj úradníci Komisie z iných odborov zainteresovaných na prerokúvaných otázkach.
            
            
               5.   Po dohode s GR TAXUD môže platforma jednoduchou väčšinou hlasov svojich členov rozhodnúť, že jej rokovania budú verejné.
            
            
               6.   Zápisnice z diskusie o každom bode programu zasadnutia a stanoviská vydané platformou musia byť zmysluplné a úplné. Zápisnice vypracúva sekretariát a zodpovedá za ne predseda.
            
            
               7.   Platforma prijíma svoje stanoviská, odporúčania alebo správy na základe konsenzu.
            
         
         
            Článok 8
            Podskupiny
            
               1.   V záujme zabezpečenia efektívneho fungovania platformy môže GR TAXUD vytvoriť podskupinu zloženú výlučne zo zástupcov štátnych orgánov (daňových orgánov členských štátov) a druhú podskupinu zloženú výlučne zo zástupcov mimovládnych organizácií (organizácií, ktoré zastupujú podniky, občiansku spoločnosť a daňových špecialistov).
            
            
               2.   GR TAXUD môže zriadiť ďalšie podskupiny na preskúmanie konkrétnych otázok na základe referenčného rámca, ktorý stanoví. Takéto podskupiny sa hneď po splnení svojej úlohy rozpustia. Členovia podskupín, ktorí nie sú členmi platformy, sa vyberajú prostredníctvom verejnej výzvy na podávanie prihlášok v súlade s článkom 5 a horizontálnymi pravidlami (19).
            
            
               3.   Každá podskupina vykonáva činnosť v súlade s horizontálnymi pravidlami a podlieha platforme.
            
         
         
            Článok 9
            Prizvaní experti
            GR TAXUD môže ad hoc prizývať expertov, ktorí majú osobitné odborné znalosti v prerokúvanej oblasti, aby sa zúčastnili na činnosti platformy alebo jej podskupín.
         
         
            Článok 10
            Vzťah s Európskym parlamentom
            Pokiaľ ide o informácie, ktoré sa majú poskytnúť Európskemu parlamentu, a o účasť odborníkov Európskeho parlamentu na zasadnutiach platformy, uplatňuje sa bod 15 Rámcovej dohody o vzťahoch medzi Európskym parlamentom a Európskou komisiou a prílohy I a II k uvedenej dohode (20).
         
         
            Článok 11
            Pozorovatelia
            
               1.   Jednotlivcom, organizáciám a verejným subjektom iným ako orgány členských štátov možno udeliť štatút pozorovateľa v súlade s horizontálnymi pravidlami priamym prizvaním.
            
            
               2.   Organizácie a verejné subjekty vymenované ako pozorovatelia navrhnú svojich zástupcov.
            
            
               3.   Predseda môže pozorovateľom a ich zástupcom povoliť, aby sa zúčastnili na rokovaniach skupiny a poskytovali odborné znalosti. Nepodieľajú sa však na formulovaní odporúčaní ani poradenstva platformy.
            
         
         
            Článok 12
            Rokovací poriadok
            Na návrh GR TAXUD a po dohode s ním prijme platforma svoj rokovací poriadok jednoduchou väčšinou hlasov svojich členov na základe štandardného rokovacieho poriadku expertných skupín a v súlade s horizontálnymi pravidlami.
         
         
            Článok 13
            Služobné tajomstvo a zaobchádzanie s utajovanými skutočnosťami
            Členovia platformy a jej podskupín a ich zástupcovia, ako aj prizvaní experti a pozorovatelia sú viazaní povinnosťou zachovávať služobné tajomstvo, ktorá sa v zmysle zmlúv a ich vykonávacích predpisov vzťahuje na všetkých členov inštitúcií a ich zamestnancov, ako aj bezpečnostné predpisy Komisie týkajúce sa ochrany utajovaných skutočností Únie stanovené v rozhodnutiach Komisie (EÚ, Euratom) 2015/443 (21) a 2015/444 (22). V prípade nedodržania týchto povinností môže Komisia prijať všetky primerané opatrenia.
         
         
            Článok 14
            Transparentnosť
            
               1.   Platforma a jej podskupiny musia byť registrované v registri expertných skupín.
            
            
               2.   Pokiaľ ide o zloženie platformy, v registri expertných skupín sa zverejnia tieto údaje:
               
                           a)
                        
                        
                           názvy členských organizácií; uvedú sa zastupované záujmy;
                        
                     
                           b)
                        
                        
                           mená pozorovateľov;
                        
                     
                           c)
                        
                        
                           názvy orgánov členských štátov (23).
                        
                     
            
               3.   GR TAXUD uverejní všetky príslušné dokumenty platformy a jej podskupín vrátane programov, zápisníc a príspevkov účastníkov, a to buď v registri expertných skupín, alebo prostredníctvom odkazu z registra na osobitné webové sídlo, kde možno tieto informácie nájsť. Prístup k takémuto webovému sídlu nemožno podmieniť registráciou používateľa ani iným obmedzením. Najmä program zasadnutia a iné relevantné súvisiace dokumenty sa uverejňujú v dostatočnom predstihu pred zasadnutím a následne sa včas uverejní zápisnica.
            
            
               4.   Výnimky z uverejňovania sa povolia len v prípadoch, keď sa predpokladá, že by v dôsledku zverejnenia dokumentu došlo k porušeniu ochrany verejného alebo súkromného záujmu podľa článku 4 nariadenia Európskeho parlamentu a Rady (ES) č. 1049/2001 (24).
            
         
         
            Článok 15
            Ochrana osobných údajov
            Osobné údaje sa spracúvajú v súlade s nariadením (EÚ) 2018/1725.
         
         
            Článok 16
            Výdavky súvisiace so zasadnutiami
            
               1.   Účastníci podieľajúci sa na činnostiach platformy a jej podskupín nie sú za poskytované služby odmeňovaní.
            
            
               2.   Náhradu za cestovné náklady a výdavky spojené s pobytom, ktoré účastníkom vznikli v súvislosti s činnosťou platformy a jej podskupín, uhrádza Komisia v súlade s predpismi platnými v rámci Komisie. V prípade členov typu C a typu D uhradí Komisia náhradu za cestovné náklady a výdavky spojené s pobytom v súlade s predpismi platnými v rámci Komisie. V prípade organizácií, ktoré sú vymenované ako pozorovatelia, sa náhrada za žiadnych okolností neposkytne. Prizvaným expertom sa poskytne náhrada za ich cestovné náklady a výdavky spojené s pobytom.
            
            
               3.   Náhrada nákladov a výdavkov podľa odseku 2 sa poskytuje v medziach dostupných rozpočtových prostriedkov, ktoré sú pridelené v rámci ročného postupu prideľovania finančných prostriedkov.
            
         
         
            Článok 17
            Uplatniteľnosť
            Toto rozhodnutie sa uplatňuje od 17. júna 2019 do 16. júna 2024.
         
         
            V Bruseli 16. decembra 2019
            
               
                  Za Komisiu
               
               Paolo GENTILONI
               
                  člen Komisie
               
            
         
         
            (1)  COM(2012) 722 final.
         
            (2)  C(2012) 8806 final.
         
            (3)  C(2012) 8805 final.
         
            (4)  Rozhodnutie Komisie C(2013) 2236 z 23. apríla 2013 o zriadení expertnej skupiny Komisie, ktorá bude nazvaná Platforma pre dobrú správu daní, agresívne daňové plánovanie a dvojité zdanenie.
         
            (5)  KOM(2011) 712 v konečnom znení.
         
            (6)  Rozhodnutie Komisie C(2015) 4095 zo 17. júna 2015, ktorým sa zriaďuje expertná skupina Komisie – Platforma pre dobrú správu daní, agresívne daňové plánovanie a dvojité zdanenie a ktorým sa nahrádza rozhodnutie C(2013) 2236.
         
            (7)  Uznesenie Európskeho parlamentu z 25. marca 2015 o výročnej správe o daniach
         
            (8)  Zasadnutie Rady ECOFIN z 9. 12. 2014, zasadnutie Európskej rady z 18. 12. 2014.
         
            (9)  Oznámenie o daňovej transparentnosti v záujme boja proti daňovým únikom a vyhýbaniu sa daňovým povinnostiam [COM(2015) 136 final], ktoré viedlo k zmenám smernice 2011/16/EÚ smernicou Rady (EÚ) 2015/2376, pokiaľ ide o povinnú automatickú výmenu informácií v oblasti daní (Ú. v. EÚ L 332, 18.12.2015, s. 1) v súvislosti s cezhraničnými záväznými stanoviskami a záväznými stanoviskami k stanoveniu metódy ocenenia, smernicou Rady (EÚ) 2016/881, pokiaľ ide o povinnú automatickú výmenu informácií v oblasti daní (Ú. v. EÚ L 146, 3.6.2016, s. 8) v súvislosti so správami podľa jednotlivých krajín, a smernicou Rady (EÚ) 2018/822 z 25. mája 2018, pokiaľ ide o povinnú automatickú výmenu informácií v oblasti daní v súvislosti s cezhraničnými opatreniami podliehajúcimi oznamovaniu (Ú. v. EÚ L 139, 5.6.2018, s. 1).
         
            (10)  COM(2015) 302 final.
         
            (11)  COM(2016) 24 final.
         
            (12)  https://www.consilium.europa.eu/sk/policies/eu-list-of-non-cooperative-jurisdictions/
         
            (13)  https://ec.europa.eu/commission/interim_en#political-guidelines.
         
            (14)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).
         
            (15)  Rozhodnutie Komisie C(2016) 3301 final z 30. mája 2016, ktorým sa stanovujú horizontálne pravidlá vytvárania a fungovania expertných skupín Komisie (ďalej len „horizontálne pravidlá“).
         
            (16)  http://ec.europa.eu/transparency/regexpert/.
         
            (17)  https://ec.europa.eu/taxation_customs/business/company-tax/tax-good-governance/platform-tax-good-governance_en
         
            (18)  To je relevantné len pre členské organizácie.
         
            (19)  Pozri článok 10 a článok 14 ods. 2 horizontálnych pravidiel.
         
            (20)  Ú. v. EÚ L 304, 20.11.2010, s. 47.
         
            (21)  Rozhodnutie Komisie (EÚ, Euratom) 2015/443 z 13. marca 2015 o bezpečnosti v Komisii (Ú. v. EÚ L 72, 17.3.2015, s. 41).
         
            (22)  Rozhodnutie Komisie (EÚ, Euratom) 2015/444 z 13. marca 2015 o bezpečnostných predpisoch na ochranu utajovaných skutočností EÚ (Ú. v. EÚ L 72, 17.3.2015, s. 53).
         
            (23)  Podľa horizontálnych pravidiel nie je povinné uverejňovať názvy orgánov členských štátov. Konkrétne správne orgány týchto krajín, ku ktorým patria experti, ktorí sa zvyčajne zúčastňujú na zasadnutiach, sa môžu uverejniť v registri expertných skupín. Pozri článok 23 ods. 1 písm. b) horizontálnych pravidiel.
         
            (24)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Účelom týchto výnimiek je ochrana verejnej bezpečnosti, vojenských záležitostí, medzinárodných vzťahov, finančnej, menovej alebo hospodárskej politiky, súkromia a nedotknuteľnosti jednotlivca, obchodných záujmov, súdnych konaní a právneho poradenstva, inšpekcií/vyšetrovaní/auditov a rozhodovacieho procesu príslušných orgánov.